ועדת הכספים, כנסת 20, פרוטוקול מספר 428, 2016-07-26 13:00

משה גפני: אני מתכבד לפתוח את ישיבת ועדת הכספים.

חיים אבידור: במהלך החודש האחרון התחלנו לקבל מכתבים מחברות הביטוח להן אנחנו מפרישים את הכספים הפנסיוניים של העובדים, מכתבים שהם מאוד מאוד לא נעימים.

חיים אבידור: מכתבים בהם הם מודיעים לעובדים הודעה אחרונה לפני ביטול הפוליסה, היות והמעסיק הפסיק לשלם את כספי הפנסיה שלהם והוא לא משלם להם גם את הכספים שנוכו מהעובד וזאת לאחר שכבר נשלחו הודעות למעביד, דברים ששום דבר מהם לא נכונים.

חיים אבידור: כמובן שבאו אלינו עובדים – ואני רוצה להגיד לכם שחלק מהעובדים הם עובדים שיש להם ביטוחי חיים או פוליסות של שניים, שלושה וארבעה מיליוני שקלים, יש עובדים שיש להם את אובדן כושר העבודה – ומודיעים להם שמבטלים להם את הפוליסה, בנוסף לחיסכון הפנסיוני מבטלים להם גם את הביטוח של הריזיקו וזה דבר מאוד מאוד לא נעים.

מיכל בירן: חמור.

מיכל בירן: אם קורה משהו למישהו, הוא נשאר בלי כלום.

חיים אבידור: כן.

חיים אבידור: התחלנו לחקור את הנושא הזה וקיבלנו את זה בהפתעה היות ומינואר שנה זו התחיל הליך מסוים שבמידה ומשהו לא בסדר בהעברת הכספים, אנחנו אמורים לקבל היזון חוזר מחברות הביטוח על כך שיש איזושהי בעיה וכמובן שלא קיבלנו.

חיים אבידור: בתהליך הזה יש ארבע חוליות.

חיים אבידור: יש את המעסיק שכמובן אלה אנחנו שאנחנו מעבירים את הכספים, יש גורם מתפעל שהוא למעשה זה שגורם לכך שהכספים יעברו הלאה לחברות הביטוח בצורה מסוימת של רשומה או שיטה אחודה שנקבעה, יש חברת תוכנה שהיא עשתה את התוכנה לצורך הנושא הזה וכמובן יש את הגופים המוסדיים שאצלם נמצאים הביטוחים הפנסיוניים.

חיים אבידור: התחלנו לברר אצל כל אחד ואחד.

חיים אבידור: התחלנו כמובן מהחשב הכללי שהוא למעשה עשה את כל המבנה הזה עבור כל המוסד הציבורי והוא אמר שיש בעיות.

חיים אבידור: לא קיבלנו בדיוק תשובה מובנית.

חיים אבידור: פנינו לגורם המתפעל והגורם המתפעל אמר שחברות הביטוח לא ערוכות לשיטה החדשה.

אורלי לוי אבקסיס: זה לא היה אמור לקצר את כל התהליך?

חיים אבידור: פנינו לחברות הביטוח וחברות הביטוח אמרו שהגורם המתפעל לא מעביר את זה כמו שצריך.

אורלי לוי אבקסיס: בינתיים איפה הכסף?

חיים אבידור: הכסף שוכב באיזשהו חור שחור באיזשהו מקום.

מיכל בירן: מדהים.

חיים אבידור: בחברות הביטוח.

חיים אבידור: הוא שוכב שם.

חיים אבידור: הוא לא מיוחס לעובדים.

חיים אבידור: הכסף נמצא אצלן אבל הוא לא מיוחס לעובדים והעובדים מקבלים מכתבי איום שמבטלים להם את הפוליסות כי חברות הביטוח לא קיבלו את הכסף.

חיים אבידור: בצר לנו פנינו לסוכני הביטוח.

חיים אבידור: סוכני הביטוח, מעבר לעובדה שלפי השיטה החדשה שלהם אסור להם לטפל בהעברת כספים, הם בעצמם לא הצליחו להתגבר על הבעיה.

אורלי לוי אבקסיס: סרבלנו את המערכת.

משה גפני: בסדר.

משה גפני: בואו נתחיל לברר את הדברים.

אורלי לוי אבקסיס: לא יודעים איפה להכניס את הכסף תחת העמודה הנכונה.

מיכל בירן: זה שיש קשיים בהרצה, זה בסדר אבל צריך לראות.

משה גפני: לא.

משה גפני: כאן משהו לא תקין.

חיים אבידור: האמת היא שלאחר ששמעו שמתקיימת הישיבה הזאת, פתאום התחלנו לקבל טלפונים שנגיד להם בדיוק מי, תגיד לנו בדיוק מה וכולי.

אורלי לוי אבקסיס: ואם זה קורה כאן, מה מבטיח לנו שזה לא קורה במקום אחר?

חיים אבידור: אני קראתי בעיתון שיש מיליארד וחצי שקלים ששוכבים בצורה כזאת שלא משויכים לעובדים.

משה גפני: בוא נתחיל לברר את זה.

משה גפני: ראשית, אני מודה לך על שהעלית את העניין הזה.

משה גפני: זה נשמע דבר לא בסדר.

משה גפני: זה נשמע דבר חמור.

משה גפני: אריה אברמוביץ', בבקשה, יש לך מה לומר?

<אריה אברמוביץ': כן.

<אריה אברמוביץ': תודה כבוד היושב ראש.

<אריה אברמוביץ': קודם כל, אני שמח על הדיון.

<אריה אברמוביץ': אני כתבתי כבר כמה מכתבים לכבוד היושב ראש בנושא הזה, כבר לפני כמה חודשים והתרעתי על מה שקורה גם בנושא של המסלקה וגם בנושא של ממשק מעסיקים.

משה גפני: נכון.

אורלי לוי אבקסיס: האמת היא שהם הזהירו אותנו עת חוקקנו את החוק.

אורלי לוי אבקסיס: הם הזהירו אותנו שזה מה שיקרה ואכן זה קרה.

יצחק וקנין: נכון מילה במילה.

אורלי לוי אבקסיס: ביטלו אותם כאילו הם מחפשים לשמור על הדייסה שלהם.

<אריה אברמוביץ': תודה חברת הכנסת אורלי לוי אבקסיס.

אורלי לוי אבקסיס: אני פשוט זוכרת את זה.

משה גפני: תגיד לנו לגבי מה שהעלה החשב של הכנסת.

<אריה אברמוביץ: אנחנו מודעים לעניין הזה.

<אריה אברמוביץ: אנחנו גם קיבלנו, גם מחברי כנסת שמבוטחים דרך סוכני ביטוח, את ההתרעות האלה שחשב הכנסת מדבר עליהן.

<אריה אברמוביץ: אנחנו בעצמנו מנסים לעזור גם לחברות המתפעלות שהן בעצמן לא יודעות מה לעשות עם זה ולנסות לשייך את הכספים.

<אריה אברמוביץ: אנחנו פנינו לפיקוח.

<אריה אברמוביץ: רק לפני שבוע ישבתי עם הראל ועם המפקחת.

<אריה אברמוביץ: הם דאגו לפרסם בעיתונים – בגלובס מיום שישי - שתשעים אחוזים עובד כמו שצריך אבל ההם שכחו לומר שתשעים אחוזים לא עובד כמו שצריך אלא אולי עשרה אחוזים עובד כמו שצריך אבל זאת הכותרת מגלובס האחרון.

משה גפני: אתם יודעים - - -

<אריה אברמוביץ: אנחנו לא יודעים בעצמנו בכאוס הזה שנוצר בענף עם כל הכספים האלה, אנחנו התרענו על זה לא פעם ולא פעמיים ואנחנו לא יודעים אפילו איך לפתור את הבעיה.

משה גפני: תודה.

אורלי לוי אבקסיס: לא עשינו הוראת שעה כדי לבחון איך זה מתנהל?

<אריה אברמוביץ: אני רוצה לציין דבר אחד.

<אריה אברמוביץ: אנחנו הגשנו בג"ץ עם צו מניעה גם בנושא של המסלקה וגם בנושא של ממשק מעסיקים.

<אריה אברמוביץ: לצערי הרב הדיונים נדחו לדצמבר.

<אריה אברמוביץ: אנחנו ממשיכים לקבל תלונות יום יום וגם כרגע.

משה גפני: תודה.

משה גפני: הראל שרעבי.

<הראל שרעבי: צהרים טובים.

<הראל שרעבי: אני רוצה להתחיל כדי שכולנו נהיה על אותו מצע של מציאות ולהסביר במה מדובר.

<הראל שרעבי: לא מדובר על חקיקה שעברה כאן אלא מדובר על תקנות שהן ביסודן יותר טכניות ומסדירות את האופן שבו מעסיקים מדווחים לכל הגופים, לקופות הגמל, לקרנות הפנסיה, לחברות הביטוח, על ההפקדות שהם מפקידים עבור החוסכים.

<הראל שרעבי: אני אזכיר במספרים.

<הראל שרעבי: מדי חודש סכום ההפקדות שעובר מהמעסיקים אל הגופים המוסדיים הוא כחמישה מיליארד שקלים.

<הראל שרעבי: הכסף הזה כמובן לא עובר ככה אלא הוא עובר עם סט מידע מלא שהוא מאוד מאוד רלוונטי וחיוני לצורך זכויות העובד.

<הראל שרעבי: זאת אומרת, יש שם מידע על כמה מתוך הכסף הזה הוא כיסוי ביטוחי, כמה הוא פיצויים, כמה הוא תגמולים, מה השכר של העובד.

<הראל שרעבי: כל הדברים האלה הם סופר קריטיים גם לזכויות הביטוחיות של העובד וגם בבוא היום, כשהוא ירצה למשוך את הכסף הזה, הוא יוכל לדעת מה שייך למה, מה כללי המיסוי שחלים על מה.

<הראל שרעבי: לכאורה בדומה למשכורת של כל עובד שכיר שעוברת מדי חודש לבנק, גם הכסף הזה עובר מדי חודש לקופות הגמל אלא שיש כאן הבדל אחד מהותי ומשמעותי מאוד.

<הראל שרעבי: בשונה מהמשכורת בבנק שאותה העובד רואה מדי חודש, ואם הוא לא רואה את המשכורת - הוא מרים דגל מיד, אם ההפקדה לקופת הגמל לא מתנהלת כמו שצריך – את הדגל הוא ירים אולי בעוד שלושים שנים כשהוא ישים לב לדבר הזה.

<הראל שרעבי: ביום יום כל אחד מאתנו יודע להגיד, הוא עוקב אחרי חשבון הבנק שלו, אבל לא עוקב אחרי ההפקדות שמבוצעות לקופות הגמל.

אורלי לוי אבקסיס: אם לא היו שולחים לו מכתב שלא הפקידו, הוא גם לא היה יודע.

<הראל שרעבי: אני רוצה להשלים את הרקע כדי שנבין על מה אנחנו מדברים.

<הראל שרעבי: בפברואר השנה נכנסו לתוקף תקנות שהותקנו כבר לפני כמעט שנתיים.

<הראל שרעבי: זאת אומרת, היה לשוק כשנה וחצי להיערך לשינוי הזה שנכנס לתוקף בפברואר.

<הראל שרעבי: התקנות פורסמו לפני שנתיים, באוגוסט 2014.

מיכל בירן: אתם בדקתם שהם ערוכים?

<הראל שרעבי: עוד רגע.

<הראל שרעבי: תכף אני אענה לכל.

<הראל שרעבי: נתנו שנה וחצי לגופים.

<הראל שרעבי: הגופים, זה אומר גם לגופים המוסדיים וגם למעסיקים.

<הראל שרעבי: אני מזכיר שיש כאן בתוך התהליך הזה שני צדדים.

<אריה אברמוביץ: זה לא מדויק מה שאתה אומר.

<אריה אברמוביץ: אתה מטעה את הנוכחים.

<הראל שרעבי: לא הפרעתי לך לדבר גם כשהטעית כאן את הנוכחים.

<הראל שרעבי: תרשה לי בבקשה להשלים את דבריי.

<הראל שרעבי: באוגוסט 2014 פורסמו התקנות ונכנסו לתוקף בפברואר.

<הראל שרעבי: זה אומר שמפברואר השנה מעסיקים מעל מאה עובדים מחויבים לדווח באופן שהתקנות קובעות.

<הראל שרעבי: עכשיו אני רוצה להסביר מה היה לפני כן.

<הראל שרעבי: מה היה לפני התקנות ומה הייתה המוטיבציה להתקין תקנות.

<הראל שרעבי: דבר ראשון, לא היו כללים איך מדווחים.

<הראל שרעבי: כל גוף קבע את הכללים שלו, מעסיק היה צריך לדווח לגוף אחד באופן כזה, לגוף האחר באופן אחר, אם המעסיק היה מספיק חזק – אולי הוא היה מצליח ליישר את הגופים, אבל אם הוא חלש – היו מכופפים אותו.

<הראל שרעבי: הייתה בוקה ומבולקה בהקשר הזה.

<הראל שרעבי: הדבר השני, הייתה עבודה ידנית מרובה, שימוש בניירות.

<הראל שרעבי: כל אחד מאתנו מבין שכאשר אנחנו מדברים על חמישה מיליארד בחודש, אלה מיליוני רשומות וזה פוטנציאל לטעויות בלי סוף ואני מזכיר שוב פעם שלא בהכרח יש מישהו שעוקב אחרי הדבר הזה מדי חודש כדי לראות שהדברים נקלטו כמו שצריך.

<הראל שרעבי: הדבר השלישי, הגופים גם לא חויבו להחזיר שום היזון למעסיק.

<הראל שרעבי: המעסיק שולח כסף, מיליונים, מאות אלפי שקלים, לא משנה כמה, שולח דיווח ואף אחד לא מחויב להגיד לו: אדוני, נתקבל, נקלט כמו שצריך, כמו שדיווחת כך קלטנו, הרשומה הזאת לא בסדר, או זאת כן בסדר.

<הראל שרעבי: אין כללים.

<הראל שרעבי: הדבר האחרון הוא שגם לא הייתה חובה ליצור קשר בין הכסף שהמעסיק מעביר בחשבון הבנק לבין הדיווח שהוא מדווח על זכויות של מיליון שקלים כאשר בפועל הוא העביר 900 אלף שקלים.

<הראל שרעבי: לך תמצא ותבין למה.

משה גפני: מה אתה מציע לעשות?

<הראל שרעבי: רגע.

<הראל שרעבי: זה היה הרקע לפני.

<הראל שרעבי: באו התקנות והגדירו באופן מאוד ברור מה המידע שהמעסיק חייב להעביר מדי חודש לגופים.

<הראל שרעבי: את זה הוא חייב, דברים אחרים יכול להיות שהוא לא חייב כי לפעמים גופים הכריחו אותו להעביר מידע שאין לו מושג לגביו.

<הראל שרעבי: המידע שהוגדר שהוא חייב להעביר זה מידע שנגזר מתוך מערכות השכר, מה השכר של העובד, מה שיעורי ההפרשות, כל מה שהמעסיק אמור לדעת.

<הראל שרעבי: את כל זה הוא אמור להעביר לגופים המוסדיים.

<הראל שרעבי: הדבר השני שנקבע בתקנות הוא שכל המידע הזה על מיליוני הרשומות שעוברות מדי חודש עובר באופן ממוכן ובמבנה אחיד.

<הראל שרעבי: זה לא שכל אחד עושה מה שהוא רוצה.

משה גפני: הראל, אני לא מקיים דיון כזה.

משה גפני: צריך לתת לזה יותר זמן.

<הראל שרעבי: חשוב שחברי הכנסת יבינו במה מדובר.

משה גפני: לא זאת מטרת הישיבה.

משה גפני: אני שואל האם יש פתרון לבעיה הזאת, למצוא את הכסף.

<הראל שרעבי: להבנתנו ההר כאן מוליד עכבר.

מיכל בירן: דבר ראשון באמת הוא מה ההיקף.

<הראל שרעבי: עוד רגע נגיע לזה.

<הראל שרעבי: אני רוצה להשלים את הדברים.

מיכל בירן: מה ההיקף, זה חשוב.

אורלי לוי אבקסיס: עכשיו עושים את זה לפי הספר אלא שאף אחד לא רושם את זה בספרים.

<הראל שרעבי: הדבר השני, התקנות קובעות שהמידע הזה לא עובר כל אחד איך שהוא רוצה בניירות משורבטים באופן כזה או אחר, אלא יש קובץ אלקטרוני במבנה מאוד ברור שכולם מדברים דרכו, כך שהעסק הזה יהיה יותר יעיל לשני הצדדים.

<הראל שרעבי: הדבר האחרון שהוא בעינינו אחד החשובים מתוך החובות שהתקנות מכילות הוא שגוף מוסדי חייב להוציא למעסיק תוך פרק זמן מאוד ברור היזון חוזר שאומר קלטתי, לא קלטתי, מטפל, לא מטפל.

<הראל שרעבי: המצב שהיה לפני כן, המעסיק היה שולח את הדיווח דרך מתפעל כזה או מתפעל אחר ומבחינתו הוא עשה את שלו, שלח את הדיווח והגוף המוסדי אומר שזה מה שקיבלתי וכל אחד מהם טומן את הראש בחול והעובד באמצע בעוד ארבעים שנים יתעורר ולא יהיה לו למי לפנות.

משה גפני: הראל, אתה יכול להציע לנו פתרון?

<הראל שרעבי: הפתרון מתחולל כל הזמן.

<הראל שרעבי: אני מדלג לסוף.

משה גפני: כן.

משה גפני: זה לא נושא הדיון.

<הראל שרעבי: זה הנושא.

משה גפני: לא.

משה גפני: אני שואל האם אפשר למצוא פתרון לבעיה שהעלה חיים אבידור.

מיכל בירן: אפשר קודם לשאול מה ההיקף?

מיכל בירן: כדי שנדע על מה אנחנו מדברים.

משה גפני: כן.

משה גפני: אתה יודע להגיד?

<הראל שרעבי: קרוב למאה אחוזים מהכסף נקלט.

<הראל שרעבי: אלה הנתונים שאנחנו אוספים.

מיכל בירן: איך זה יכול להיות?

מיכל בירן: יש לך כאן מדגם מייצג.

<הראל שרעבי: אני אענה.

<הראל שרעבי: באופן נקודתי אנחנו נמצאים - - -

מיכל בירן: אני רק רוצה לומר מילה.

מיכל בירן: הכנסת היא מדגם מייצג כי יש כאן הרבה עובדים ויש קרנות פנסיה שונות.

מיכל בירן: זאת אומרת, זה לא שבדיוק נפלנו על איזה קרן ספציפית שהיה לה איזה מסלול ספציפי.

מיכל בירן: בכנסת יש הרבה עובדים ויש קרנות שונות, ואם לכולם יש בעיה, זה אומר שיש בעיה רוחבית וזה לא יכול להסתדר עם זה שמאה אחוזים מהכסף עברו.

<הראל שרעבי: אני אענה.

<הראל שרעבי: הזכיר חשב הכנסת את המכתבים שקיבלו העובדים.

<הראל שרעבי: המכתבים האלה, מבדיקה שלנו, יצאו בטעות.

מיכל בירן: מקרנות פנסיה שונות יצאו כולם בטעות?

מיכל בירן: זה לא סביר.

<הראל שרעבי: אני אסביר למה.

<הראל שרעבי: אגב, אני לא בטוח שזה מגופים שונים.

חיים אבידור: שלושה גופים.

<הראל שרעבי: כפי שחברת הכנסת בירן אמרה התהליך הזה הוא תהליך מיכוני מאוד, רחב, ויש לו תהליכים שהוא עובר.

<הראל שרעבי: מאחר שאנחנו מבינים שבחודשים הראשונים לוקח לחברה יותר זמן לזהות - - -

מיכל בירן: למה הם שלחו את המכתבים האלה?

<הראל שרעבי: הכסף לא הולך לאיבוד.

<הראל שרעבי: תהליך הזיהוי לוקח קצת יותר זמן מכוח חבלי הלידה ומחלות הילדות.

אורלי לוי אבקסיס: אתם יכולים להבטיח רשת ביטחון שאם קורה איזשהו מקרה ביטוחי בזמן הזה, לא יהיו טענות שאין כיסוי?

<הראל שרעבי: גם בלי שאני אגיד, זה המצב.

מיכל בירן: ההוראה שלהם הייתה צריכה להיות ברורה ומכיוון שיש כאן מערכת בהרצה, הם לא יכולים בכלל לשלוח את המכתבים האלה.

<הראל שרעבי: יש הוראה בדיוק כזאת.

<הראל שרעבי: היא יצאה לפני שלושה חודשים ואמרה לגופים שמאחר שזאת מערכת בהרצה, אתם לא מוציאים לאף - - -

חיים אבידור: תגיד לאותם גופים שיוציאו מכתבי ביטול כי אנחנו עומדים בפרונט.

אורלי לוי אבקסיס: נכון.

<הראל שרעבי: אנחנו מטפלים.

<הראל שרעבי: אנחנו הוצאנו, כפי שחברת הכנסת בירן אמרה, לגופים בדיוק מהסיבה הזאת מכתב שאומר להם שאתם לא רשאים להוציא לאף עובד מכתב שאומר לו כאילו יש לו פיגור לפני שווידאתם שהכסף לא אצלכם.

<הראל שרעבי: יש כמה גופים שחרגו וזה מטופל.

אורלי לוי אבקסיס: אבל החשב אמר שלא היה לו עם מי לדבר.

מיכל בירן: איך זה מטופל?

אורלי לוי אבקסיס: הוא אמר שלא חזרו אליו.

מיכל בירן: טוב שפעלתם כפי שפעלתם ועכשיו יש מצב והשאלה היא מה עושים אתו.

<הראל שרעבי: שוב, אנחנו עוקבים.

<הראל שרעבי: אנחנו מדברים עם כל המעסיקים ועם כל הגורמים שמטפלים בתהליך הזה, בין אם אלה מעסיקים, בין אם אלה לשכות שכר, בין אם אלה הגופים.

<הראל שרעבי: כל מקרה שבו אנחנו מזהים שמישהו פעל שלא כשורה, אנחנו מטפלים בו ומטפלים בו בכל הכלים שיש לנו, בין אם זה להגיד למעסיק שהוא לא דיווח כמו שצריך ואתה צריך לדווח כמו שצריך או לומר לגוף שהוא היה צריך לקלוט ודחה לחינם.

<הראל שרעבי: אנחנו שם כל הזמן ואנחנו עוקבים גם אחרי הגופים.

מיכל בירן: אני רוצה גם תשובה למקרה הספציפי הזה בגלל שהוא כל כך מייצג.

מיכל בירן: שלושה גופים שונים בטח עם עשרות, אם לא מאות, עובדים.

חיים אבידור: לא כל העובדים העבירו לנו את כל המכתבים.

משה גפני: עקיבא קלימן, ביקשת רשות דיבור, דבר אבל ממש בקצרה כי אני רוצה לסיים.

משה גפני: אנחנו נמשיך את הדיון הזה בעוד שבוע-שבועיים.

<עקיבא קלימן: כיושב ראש פורום מנהלי הסדרים שיש לנו מבט נרחב על כל חברות הביטוח ועל כל קרנות הפנסיה, גופות הגמל ועל המעסיקים.

<עקיבא קלימן: אני מנהל ארגון שכל חודש משלם כסף ל-150 אלף אנשים.

<עקיבא קלימן: המצב הוא לא טוב.

<עקיבא קלימן: הרבה מהכסף לא נקלט ולהערכתי גם ה-בק לוג הולך וגדל כי נכון שיש שיפור בשוטף - - -

<הראל שרעבי: זה פשוט לא נכון במציאות.

משה גפני: אסור לך להגיד לא נכון כשאני לא נותן לך רשות.

<הראל שרעבי: אתה צודק.

<עקיבא קלימן: גם הניסיון הזה להראות כאילו קודם הכול היה בכאוס ולמעסיקים לא היה אכפת אם הכסף נקלט או לא, זה נראה לי קצת הזוי.

<עקיבא קלימן: באמת אני אומר.

<עקיבא קלימן: יכול להיות שמעסיק לא אכפת לו בכלל מהעובדים שלו?

<עקיבא קלימן: הוא משלם כסף סתם?

מיכל בירן: כולנו מברכים על כך שמשפרים את המיכון של המערכת.

משה גפני: לא, אנחנו עדיין לא מברכים.

משה גפני: מתברר שאנחנו מברכים לא במקום ומקללים לא במקום.

<עקיבא קלימן: העניין הוא שלעשות את זה יותר ממוחשב ויותר נכון, זה מצוין אבל היה צריך לתת לזה תקופת פיילוט יותר ארוכה.

<עקיבא קלימן: היה צריך לתת לזה להתאפשר.

משה גפני: תודה.

משה גפני: יש עוד מישהו שרוצה להתייחס?

<יוליה מרוז: משפט אחד.

<יוליה מרוז: מנכ"לית איגוד בתי השקעות.

<יוליה מרוז: אני חושבת שבסיפור הזה אפשר להסתכל קדימה.

<יוליה מרוז: התקנות האלה, נקבעה להן כניסה לתוקף הדרגתית.

<יוליה מרוז: בשלב הבא מעסיקים שיש להם בין חמישים למאה עובדים צריכים להיכנס לממשק, החל מינואר 2017.

<יוליה מרוז: לדעתי, הראל, לאור המצב שמתואר כאן, זה נכון שבחודשים האחרונים עובדים חזק - גם משרד האוצר מגויס - לפתרון הבעיה ונותנים הוראות למעסיקים שבסופו של דבר מקלות על פתרון הבעיה, והבעיה הולכת ומצטמצמת, אבל בהסתכלות קדימה, עד שיקום הפתרון המושלם שהכסף משויך לחשבון העמית, אני חושבת שאת השלבים הבאים צריך לדחות.

<אריה אברמוביץ: כבוד היושב ראש, אני רוצה להעיר שתי הערות קצרות.

<אריה אברמוביץ: אמר הראל שמדובר על עוד שלושים שנים.

<אריה אברמוביץ: אני רוצה להסביר לנוכחים כאן שאם יש עובד שעוזב את מקום עבודתו עכשיו וצריך לקבל טופס 161, את ערכי הפדיון שלו, הוא לא יכול לקבל אותם כי הכספים לא משויכים.

<אריה אברמוביץ: הבעיה היא רגעית, היא נכונה לרגע זה ולא לעוד שלושים שנים.

<אריה אברמוביץ: אי אפשר לשחרר עובדים.

<אריה אברמוביץ: עובדים לא יכולים לעבור ממקום למקום.

<אריה אברמוביץ: זאת אומרת שהבעיה מאוד מאוד גדולה.

חיים אבידור: גם אצלנו.

חיים אבידור: לא יכולים לשחרר את ראש העיר, מנכ"ל הכנסת לשעבר.

<אריה אברמוביץ: הבעיה היא לא עוד שלושים שנים אלא עכשיו.

<אריה אברמוביץ: אנחנו הצענו פתרון.

<אריה אברמוביץ: אנחנו באנו לאוצר בהתחלה וביקשנו שזה יתחיל מ-500 עובדים ומעלה כדי שהגופים הגדולים יוכלו קודם כל לעכל את הרפורמה הזאת.

מיכל בירן: זאת הייתה הצעה טובה.

<אריה אברמוביץ: זה מה שביקשנו ואנחנו עדיין דורשים את זה.

<אריה אברמוביץ: מבקשים שיחזרו בהם.

<אריה אברמוביץ: יעשו 500 עובדים.

<אריה אברמוביץ: הם בהתחלה רצו חמישים עובדים ודחו למאה עובדים.

<אריה אברמוביץ: אולי סוף סוף ישמעו מה אומרים אנשי השטח שמכירים את העבודה.

משה גפני: תודה.

משה גפני: חיים, רצית להגיד משהו?

חיים אבידור: כן.

חיים אבידור: רק להתריע על דבר אחד.

חיים אבידור: קודם כל, אתה יכול לראות כאן מכל הגופים שמעורבים בזה שיש תופעת בת יענה.

חיים אבידור: כולם אומרים שזה בסדר, זה לא אצלנו.

חיים אבידור: אבל אני רוצה להתריע על משהו שהולך לקרות החודש.

חיים אבידור: החודש הוסיפו רבע אחוז מעסיק ורבע אחוז עובד לפוליסות הביטוח.

חיים אבידור: זה אומר שכל התנאים הבסיסיים של כל הפוליסות הולכים להשתנות.

חיים אבידור: זה אומר שכל התשלומים או מרבית התשלומים – כי חברות הביטוח לא נערכות בשוטף ובטוח הן לא נערכו לשינויים – כל מה שישולם החודש לפוליסות האלה, יהיה בחריגה ולא ייקלט על ידי חברות הביטוח.

מיכל בירן: לא הבנתי מה אתה צופה שיקרה.

חיים אבידור: הכול יהיה שגוי.

מיכל בירן: הם לא יעדכנו את החצי אחוז?

מיכל בירן: מה הם יעשו?

חיים אבידור: הם לא יעדכנו את כל הסכום.

חיים אבידור: מספיק ששקל לא מתאים, כל הפוליסה לא מתאימה.

משה גפני: הדבר הזה, זאת קטסטרופה.

<הראל שרעבי: אני רוצה להתייחס לשתי נקודות.

משה גפני: תתייחס בקצרה כי בעוד שבועיים אני הולך לקיים דיון נוסף.

משה גפני: זאת מתחילה להיות בעיה.

משה גפני: אני אגיד לכם את האמת.

משה גפני: כשפנה אלי חשב הכנסת, חשבתי שזאת בעיה.

משה גפני: אני הייתי בטוח שמדובר בתופעה שצריך לטפל בה במסגרת ישיבה קצרה, נעלה את הדברים האלה ונמצא פתרון.

משה גפני: מתברר במהלך הדיון הזה שזאת לא בעיה קטנה, זאת לא בעיה שהיא נמצאת במקומות מוגדרים אלא יש בעיה שהיא בעיה כללית.

משה גפני: אני מבקש ממך, הראל, לקחת את השבועיים האלה – אני לא יכול לעשות שום דבר במהלך הזמן הזה – ותשב עם אריה אברמוביץ', עם סוכני הביטוח, אפילו שלפי דבריך הוא אמר דבר לא נכון, אבל לפעמים הדבר הלא נכון הזה מתברר כעובדה בשטח.

משה גפני: תשב גם עם חשב הכנסת וגם עם הגופים שעוסקים בעניין הזה.

משה גפני: אם אכן יש בעיה, צריך לעכב את השלבים הבאים.

משה גפני: זאת באמת הולכת להיות בעיה.

<הראל שרעבי: אנחנו מקבלים נתונים מכל הגופים על הכסף שנקלט.

<הראל שרעבי: אמר עקיבא שהוא רואה 150 אלף עובדים, אבל אני רואה את כל השלושה מיליון שכירים כי אנחנו מקבלים נתונים מכל הגופים.

<הראל שרעבי: אני שב ואומר שרוב ככל הכסף נקלט.

<הראל שרעבי: יש בעיות במקומות מאוד ספציפיים נקודתיים ואנחנו מטפלים בהם.

אורלי לוי אבקסיס: דווקא בכנסת.

<הראל שרעבי: לא.

<הראל שרעבי: הבעיה בכנסת היא שהוציאו מכתבים לפני שבדקו.

<הראל שרעבי: זה לא שהכסף לא נקלט.

מיכל בירן: זה פשוט כי חיים כאן לספר על זה.

מיכל בירן: אני בטוחה שיש עוד מאות אלפי עובדים במשק שקיבלו מכתבים אבל הם פשוט לא יודעים לדווח על כך.

<הראל שרעבי: לשם כך יש פיקוח והעניין הזה מתברר.

<הראל שרעבי: אני אומר שאנחנו עוקבים אחרי הנתונים באופן הדוק, כמעט שבועי.

<הראל שרעבי: מגמת השיפור הוא מאוד חד משמעית וברורה.

<הראל שרעבי: קרוב למאה אחוזים מהכסף כבר נקלט.

<הראל שרעבי: יש בעיות נקודתיות שאנחנו מטפלים בהן.

<הראל שרעבי: זה לא כמו שמציגים את זה כאן כאיזשהו כאוס.

<הראל שרעבי: לא קיים, לא היה ולא נברא.

<הראל שרעבי: תמונת הכאוס שמנסים לצייר כאן לא נכונה.

<הראל שרעבי: פשוט לא נכונה.

<אריה אברמוביץ: למה שנייצר אם אין?

<הראל שרעבי: אנחנו מקבלים את הנתונים מהגופים מדי חודש לגבי מה שנקלט ואנחנו רואים מה נקלט.

<הראל שרעבי: אני לא מדבר מהערכות אלא אני מדבר על סמך נתונים.

<הראל שרעבי: אין לי בעיה להעביר את זה, כמובן לא באופן פומבי.

<הראל שרעבי: ביחס להפקדה של החודש הבא.

<הראל שרעבי: אמר חשב הכנסת שבחודש אוגוסט עולים שיעורי ההפקדות.

<הראל שרעבי: הדבר הזה לא נעלם מעינינו.

<הראל שרעבי: פעלנו בחודשיים האחרונים עם כל החברות והן ערוכות לזה ויודעות מה הן הולכות לעשות.

<הראל שרעבי: לכל אחת ברור מה היא הולכת לעשות.

<הראל שרעבי: גם הורינו להן לדברר את זה החוצה כדי שמי שמטפל, יוכל לדעת.

משה גפני: תודה רבה.

משה גפני: אני רוצה לסכם את הדיון.

באסל גטאס: רוצים פתרון.

משה גפני: לא רוצה.

משה גפני: לשם מה צריך פתרון?

מיכל בירן: הוא מתבדח.

מיכל בירן: זה היה באירוניה.

מיכל בירן: הפרוטוקול לא מבין את זה.

משה גפני: איפה היית עד עכשיו?

באסל גטאס: לא ידעתי על קיום הדיון.

משה גפני: אין לך סדר יום?

חיים אבידור: הוא אחד הנפגעים.

באסל גטאס: אתם לא נפגעתם?

אורלי לוי אבקסיס: אני לא יודעת.

אורלי לוי אבקסיס: אני מודה שאני לא בודקת.

באסל גטאס: תן לי לספר לך על הניסיון האישי.

באסל גטאס: אני נאלצתי לחבר בין חברת הביטוח לבין חשבות הכנסת כדי שידעו מה מספר ההעברה הבנקאית כדי שהכסף שלי יועבר.

אורלי לוי אבקסיס: וזה לא עזר.

באסל גטאס: לא עזר.

משה גפני: הראל, מתברר לי במהלך הדיון הזה שהתלונות הן רבות.

משה גפני: אתה טוען שזה לא נכון.

משה גפני: אתה רוצה שזה יהיה נכון?

משה גפני: לא מספיק שמתלוננים?

משה גפני: על מה אתה מתווכח עכשיו, על כך שאנשים ממציאים המצאות?

משה גפני: באסל גטאס שהוא חבר כנסת מאוד מכובד, אני לא יודע אם אתה יודע, אני לא יודע למי הצבעת בבחירות, אבל תדע לך שהוא חבר כנסת רציני והוא כלכלן והוא אומר שהוא נפגע.

משה גפני: אם כל הדיון הזה לא היה שווה, רק בשבילו הוא היה שווה.

מיכל בירן: ומנכ"ל הכנסת.

מיכל בירן: יש לך שתי דוגמאות.

משה גפני: כן.

משה גפני: הבעיה היא בעיה.

משה גפני: תאמין לי, אני יודע מה זה.

משה גפני: הראל, אני לא נגדך אלא אני אתך.

משה גפני: אני הרי דרשתי שאתם תבואו לוועדת הכספים כל הזמן.

משה גפני: אני אוהב אתכם.

משה גפני: זה לא שאני נגדכם.

משה גפני: אמרתי שהם יבואו לכאן.

משה גפני: הם רצו לא לבוא.

אורלי לוי אבקסיס: מרוב שאנחנו אוהבים אתכם, נזמין אתכם שוב.

משה גפני: אני מבקש בשבועיים האלה שתדבר עם הגורמים הנוגעים בדבר.

משה גפני: אם הבעיה תיפתר, הבעיה תיפתר.

משה גפני: אם הבעיה לא תיפתר, אנחנו נקיים דיון רציני על כך כי זה הופך להיות תופעה מבחינה ציבורית וזאת תופעה קשה.

משה גפני: אפילו אם יש מעט עובדים וזה לא נקלט אצלם, זאת פשוט שערורייה שאין כדוגמתה שנובעת משוגג.

משה גפני: אף אחד לא חושב שמישהו עשה את זה במזיד אבל זה נעשה.

משה גפני: מספיק שזה מעט אנשים, מספיק שזאת לא תופעה גדולה.

משה גפני: לכן אני מבקש, אתם גוף אחראי, אגף שוק ההון הולך להיות עכשיו רשות - - -

באסל גטאס: לא יהיה לנו פיקוח עליכם.

משה גפני: יש פיקוח.

מיכל בירן: היה מאבטח שנהרג ב"חצי חינם" תוך כדי שהוא מגן על המקום מניסיון פיגוע ואז הסתבר שלא העבירו את הכסף שלו והילדים שלו ואשתו נשארו בלי כלום.

משה גפני: לכן אני מבקש.

משה גפני: אם הבעיה נפתרת והיא בתהליך של פתרון, אני מבקש ממך, חיים, שאתה תהיה אתו בקשר ותעקוב אחרי זה.

משה גפני: התחלתי את הדיון בגללך ותאמר לי יחד עם הראל האם הבעיה בדרך לפתרון.

משה גפני: אם הבעיה היא כזאת שהיא לא נפתרת, אנחנו נקיים דיון מקיף יותר.

משה גפני: נביא את כל האנשים ואז נראה אבל אז אלה הולכים להיות דברים אחרים.

משה גפני: אני מודה לכם על הדיון הזה.

משה גפני: תודה רבה.

משה גפני: אני חוזר לסעיף של חוק התקציב.